Imtella' Mejju 7, 2021 Miloud Elforjani ta' 39 sena minn Tripli li jinsab mixli li pprova joqtol lill-ex sieħba tiegħu b'diversi daqqiet ta' sikkina, ġie mmultat €500 wara li ammetta li ċemplilha mill-ħabs bi ksur ta' ordni tal-qorti. Il-Prosekuzzjoni mmexxija mill-Ispettur Audrey Micallef qalet li l-mara kienet b'xortiha li baqgħet ħajja. Hija xliet lil Elforjani bi ksur ta' ordni ta' protezzjoni fil-konfornt tal-mara u l-ħames uliedha. F'Marzu li għadda, l-akkużat ċempel bosta drabi lil mara minn fuq linja fissa mill-Faċilità Korrettiva ta' Kordin. Fit-telefonati li saru fuq perjodu ta' tlett ijiem, huwa talab li jitkellem ma' tnejn miż-żewġ uliedu. Il-mara għarrfet lill-pulizija b'dawn it-telefonati u talbet lid-direttur tal-ħabs biex iwaqqafhom. Id-difiża mmexxija mill-Avukat Daniel Attard qalet li l-akkużat ċempel lill-ex sieħba tiegħu għax kien għadu jħobbha. Żied jgħid li r-raġel kellu bżonn għajnuna psikoloġija minħabba t-tmiem tar-relazzjoni. Innota li t-telefonati ma sarux minn numru anonimu, li l-mara weġbitu u kellmitu għal bosta minuti. Il-Qorti ppreseduta mill-Maġistrat Rachel Montebello mmultat lil Elforjani €500 u ordantlu jsegwi trattament psikoloġiku għal problemi li żviluppa fi tmiem ir-relazzjoni tiegħu mat-tfajla. Hija wissietu wkoll biex ma jagħmel ebda kuntatt magħha.